 NA WANDERI KAMAU HUENDA wale watakaopatikana wakificha dola za Amerika wakaadhibiwa vikali, ikiwa Bunge la Kitaifa litapitisha mswada mpya unaolenga kukabili uhaba wa dola nchini. Mswada huo, uliowasilishwa na mbunge Paul Abuor wa Rongo, unapendekeza adhabu kali kwa wale watakaopatikana wakificha dola kwa zaidi ya siku 45. Mswada wa Kukabili Ufichaji Fedha za Kigeni, 2023, unapendekeza wale wanaopatikana wakiwa wameficha dola, kutozwa faini inayotoshana na asilimia 15 ya thamani ya dola watakazopatikana nazo. Pia, unaeleza kuwa wale watakaopatikana na hatia ya kuficha dola zaidi ya siku 45 watatozwa faini ya Sh1 milioni au kufungwa gerezani kwa miaka kumi.  Bw Abuor anasema lengo kuu la mswada huo ni kuwakabili wale wanaoficha dola, ili kupiga jeki juhudi za serikali kudhibiti thamani ya shillingi kuendelea kushuka dhidi ya dola na fedha nyingine za kigeni. Taasisi za kifedha zitakazopatikana zikihusika katika maovu hayo zitatozwa faini ya Sh10 milioni na leseni zake kufutiliwa mbali. “Hatuwezi kuendelea kutazama thamani ya shilingi ikishuka dhidi ya dola bila kuchukua hatua yoyote. Ukweli ni kuwa, kuna watu wanaoficha dola, hivyo kutuletea changamoto tunazopitia,” akaeleza. Hatua hiyo inajiri siku chache baada ya Tanzania kuanza kununua dhahabu kutoka kwa raia wake, kwenye juhudi za kuongeza hifadhi yake ya dola za Amerika. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  